Príloha č. 3
								k opatreniu č. 07045/2003-OAP

Podmienky regulácie cien
liekov, zdravotníckych pomôcok, dietetických potravín a výkonov v zdravotníctve

(1)	Na účely regulácie cien sa do cien výrobkov uvedených v prílohe č. 1 v položkách 1 až 4 pri predaji konečnému spotrebiteľovi zahŕňa len skutočne účtovaná cena od výrobcu alebo dovozcu, najviac do výšky maximálnej ceny. K uvedenej cene sa pripočíta dohodnutá cena obchodného výkonu podľa prílohy č. 1 položky 5 a daň z pridanej hodnoty. Ak držiteľ povolenia na veľkodistribúciu liekov a zdravotníckych pomôcok a dodávateľ dietetických potravín alebo ďalší predávajúci dohodne nižšiu cenu od výrobcu alebo dovozcu, do ceny pri predaji konečnému spotrebiteľovi sa zahrnie len znížená cena a cena príslušného obchodného výkonu.

(2)	Ak sa cena dohodne pri predaji v tuzemsku v cudzej mene, prepočíta sa na eurá referenčným výmenným kurzom určeným a vyhláseným Európskou centrálnou bankou alebo Národnou bankou Slovenska v deň predchádzajúci dňu vystavenia faktúry.

(3)	Na účely regulácie cien individuálne pripravovaných liekov sa ich ceny tvoria súčtom
a) 	cien spotrebovaných liečiv a pomocných látok, vrátane technických pomocných látok,

b)	cien použitých obalov a pomocného obalového materiálu bez ceny obchodného výkonu maloobchodu, napríklad nálepky na označovanie liečiv na obaloch, materiál na adjustáciu; ak sa pri príprave lieku hradeného na základe verejného zdravotného poistenia použije nadštandardný obalový materiál, ktorý je viazaný na modernú technológiu prípravy pre výrobu vysoko a nízko viskóznych receptúr vo farmaceutickom odvetví, je možné zahrnúť jeho cenu do ceny lieku, ak sa na tom výrobca alebo dovozca vopred dohodne s príslušnou zdravotnou poisťovňou,

c)	príslušnej ceny za odborné lekárenské výkony (taxa laborum) uvedené v prílohe č. 2 časti 4,

d)	dane z pridanej hodnoty, ak ide o platiteľa dane z pridanej hodnoty.

(4)	Na účely regulácie cien podľa odseku 3 písm. a) sa predajná cena liečiv a pomocných látok určuje takto:
a)	pri liečivách a pomocných látkach, pri ktorých je podľa platného liekopisu nevyhnutné overovať totožnosť chemickou, fyzikálno-chemickou alebo fyzikálnou skúškou, sa nadobúdacia cena liečiv a pomocných látok môže zvýšiť maximálne o 50 %,

b)	pri liečivách a pomocných látkach, pri ktorých je podľa platného liekopisu nevyhnutné overovať totožnosť makroskopicky, sa nadobúdacia cena liečiv a pomocných látok môže zvýšiť maximálne o 20 %, 

c)	cena čistenej vody v množstve predpísanom na lekárskom predpise; cena čistenej vody použitej pri príprave lieku ako pomocná látka, napr. na rozpustenie tuhých látok pri príprave mastí, sirupov, v použitom množstve, vyznačenom na lekárskom predpise alebo na objednávke,

d)	použité množstvo technických pomocných látok sa vyznačuje na lekárskom predpise alebo na objednávke.

(5)	K súčtu cien tvorených podľa odseku 3 sa pripočíta za

a)	rozplnenie do zásoby pripraveného lieku do vhodného obalu a za jeho konečnú úpravu na výdaj aj cena za dispenzáciu podľa prílohy č. 2 časti 4 skupiny 12; táto cena platí aj za úpravu antibiotických sirupov alebo iných perorálne používaných hromadne vyrábaných liekov dodávaných v suchej forme do tekutej formy, pričom cena takto upraveného hromadne vyrábaného lieku sa tvorí súčtom jeho predajnej ceny a ceny za dispenzáciu; použité rozpúšťadlo je zahrnuté v cene za dispenzáciu,

b)	úpravu hromadne vyrábaných liekov dodávaných v suchej forme do tekutej formy na aplikáciu do nosa, oka a ucha aj cena podľa prílohy č. 2 časti 4 skupiny 10, a to k cene hromadne vyrábaných liekov; použité rozpúšťadlo je zahrnuté v cene odborného lekárenského výkonu,

c)	prípravu lieku, ktorá si vyžaduje prácu v aseptickom prostredí aj cena podľa prílohy č. 2 časti 4 skupiny 11 písm. a), a to k príslušnej cene za odborné lekárenské výkony; cena sa rozpočíta na všetky balenia lieku pripravené pri jednom technologickom procese,

d)	sterilizáciu lieku aj cena podľa prílohy č. 2 časti 4 skupiny 11 písm. b), a to za odborné lekárenské výkony; cena sa rozpočítava na všetky balenia lieku pripravené v jednom sterilizačnom cykle.

(6)	Ak sa pri príprave lieku vykonávajú rôzne odborné lekárenské výkony, uvádza sa len odborný lekárenský výkon s najvyššou cenou; ak sa vykonáva ten istý výkon viackrát, príslušná cena sa pripočítava len raz.

(7)	Ak sa pripravuje liek vo väčších množstvách ako uvádza cenník, vypočítava sa maximálna cena vo výške zodpovedajúcej násobku príslušnej ceny za najväčšie množstvo v príslušnej skupine odborných lekárenských výkonov podľa prílohy č. 2 časti 4.“.

Čl. II

Toto opatrenie nadobúda účinnosť 1. júla 2011.

Ivan Uhliarik
minister